سون گونلرده ایران مجلسینده قورولان تورک فراکسیونو ایران مئدیاسی و یئرل آذربایجان مئدیاسی هابئله سوسیال شبکه‌لرده چوخ دارتیشیلان قونولاردان بیری حالینا گلمیشدیر. بو قونو حاقیندا گؤروشلرینی آلماق اوچون تانینمیش بیر نئچه آذربایجانلی آیدینا سورولار یؤنه‌لتدیک! وئریلن یانیتلار آیدینلارین شخصی گؤروشودور و یایین قورولوشونون قاتیلیب قاتیلماماسی سؤز قونوسو دئییلدیر. بو مصاحبه‌لردن ایلکینی اوخویورسونوز:
صالح کامرانی، وکیل. دوغوم یئری آذربایجان-اهر. سوئدده یاشاییر.
-سایین کامرانی، تورک فراکسیونو نه‌دیر؟ بو فراکسیونون اورتایا چیخیش ندنلری نه اولابیلر؟ نه‌یی هدفله‌ییر؟
صالح کامرانی: یاییلان خبرلره اساسا تورک فراکسیونو  100 تورک مجلیس نماینده‌سی‌نین قاتیلیمیلا ایران ایسلام مجلیس شوراسیندا یارانمیش بیر سیاسی اولوشوم‌دور.بو فراکسیون رسمی شکیلده "ایران تورکلرینین اوتوردوغو بؤلگه‌لرین فراکسیونو" آدیلا یارانمیشدیر.
بو فراکسویونون اورتایا چیخیشی بیر چوخ ندنه دایانابیلر؛ گونئی آذربایجان میلی حرکتنین 3 اون ایللیگه یاخین تاثیری نتیجه‌سینده، تورک میلتینده میلی اویانیشا سبب اولماسی توپلومون بوتون قاتمان‌لارینی او جومله‌دن نیظاما باغلی اولان‌لاری دا ائتکیله‌میشدیر. بو ائتکی سیاسی سیستمی بو حرکتی اؤز کنترولو آلتینا آلما چابالاریندا یئنی یارانان گرچک کونتکستی گؤزاؤنونده بولوندورماغا زورلامیشدیر.باشقا بیر دئییشله نیظام گرچک گونئی آذربایجان میلی حرکتینی یؤنلندیریب و نهایتا جایدیرماق اوچون بئله بیر اویونو قورماغا زورلانمیشدیر.
-بو فراکسیون تورکلرین ایسته‌گی دوغرولتوسوندا نماینده‌لرین مستقل گیریشیمی ایله اورتایا چیخان بیر اولوشوم مودور یوخسا بونو بیر دؤولت سیاستی اولاراق می گؤرمک لازیم؟
صالح کامرانی: شورای نگهبان فیلتیر سیستمینی نظره آلا‌راق و عینی حالدا تورک مسئله‌سینین ان اوست دوزئیده سیستم طرفیندن گؤنو‌لیک مسئله‌سی اولاراق آلقیلاندیغی بیر قونو اولاماسی نماینده‌لرین اؤزباشینا بئله بیر ایشه ال آتما‌لاری ان ضعیف احتیمال‌لار آراسینا دوشور.
-فراکسیونون اورتا و اوزون دؤنم ایشله‌و گؤره بیله‌جگینی دوشونور موسونوز؟ فراکسیونون پارتییه دؤنوشمه شانسی وار می؟
صالح کامرانی: بو فراکسیونون قیسا، اورتا و اوزون وعده‌لی ایشیلرینه گلینجه بیر نئچه مسئله‌نی نظرده توتماق لازیم :‌
بونلارین یعنی 100 نماینده‌نین آچیق و دئتای‌لی شکیلده کیملردن اولوشدوغو بللی دئییل. هر نه قدر یوز نفردن سؤز گئتسه ده آچیق شکیلده گوون‌لی قایناق‌دان کیملردن اولوشدوق‌لاری بللی دئییل.
سیاستلرینی و برنامه‌لرینی شفاف و مفصل شکیلده اورتایا قویمامیش‌لار.‌ اونون اوچون گله‌جکلری قونوسوندا بیر شئی دئمه‌یی اویقون گؤرمورم.
-بؤلگه انسانی آچیسیندان فراکسیونون اولوشومو بیر باشاری می‌دیر؟ گتیریلری و گؤتورولری حاقیندا نه دوشونورسونوز؟
صالح کامرانی: بؤلگه اوچون گؤرونوشده بیر موهوم تابونو قیردیغی اوچون یعنی آذری سؤزو یئرینه تورکلرین اوتوردوغو بؤلگه‌لر سؤزونو اوزه چیخارتدیق‌لاری اوچون ایندلیک بیر باشاری ساییلا بیلر. آنجاق عینی حالدا بیر دولاشیق و خطرلی اویونون خبرچی‌سی کیمی ده آلقیلانابیلر. بیلدیگینیز کیمی ایران بؤلگه اؤلکه‌لری‌نین عراق‌دان توتودو یمنه قدر ائتنیک و مذهبی ژن‌لریله اوینامیش‌دیر. آلوولادیغی آتشین بیرگون اؤزونو ده سارساجاغینی بیلمکده‌‌دیر، آیری طرفدن آذربایجان‌لی‌لارین شیعه اولدوق‌لارینی نظره آلا‌راق اونولارین گونوگوندن داها بیر آددیم آیریشماغینی گؤرمکده‌دیر. ایرانین بو اویون‌لارلا یئنه ده آذربایجان گوجونو اؤز له‌ینه چئویریب و اویونلاری اؤزونو قوروماق اوچون قوللانما اولاسی‌لیغی قورخو وئرمکده‌دیر.
-فراکسیون 100 ملت وکیلینین قاتیلیمی ایله اولوشدو. آذربایجان بؤلگه‌سی دیشیندا باشقا تورک بؤلگه‌لرینی تمثیل ائدن وکیللر ده اولوشوما اویه‌دیر. ایراندا یاشایان تورک جمعیتی قونوسوندا ایسه فرقلی رقملر تلفظ ائدیلیر. بو سایییا باخاراق تورک جمعیتی حاقیندا نه دئیه بیلرسینیز؟
صالح کامرانی: ایراندا تورکلرین نوفوسو ایله ایلگی‌لی رسمی بیر ساییم یوخ یعنی باشقا میلتلرین ده ساییسی بللی دئییل. اگر گرچکدن بو دئییلن 100 نفر میلت وکیلی تورکدیرلرسه!! اؤزلوگونده ایران نوفوسونون یاخلاشیق یوزده 35ینی اولوشدورور. بو او دئمک کی ان آزین‌دان تورکلر فارسلار‌دان چوخ دا اولابیلر آنجاق فراکسیون مسئله‌سی دیرئکت اولا‌راق تورکلرین نوفوسونو گؤستره‌بیلمز. مثال تهران شهری‌نین بیر چوخ تخمینلره گؤره جوخونو تورکلر اولوشدورور و مجلیسده 30 نماینده‌سی وار آنجاق بو فراکسیوندا یالنیز 2 اؤیه‌سی وار. اگر تهران‌دان جمعیت اساسیندا مثلا ان آز 20 تورک نماینده‌سی چیخاریلابیلسه اوندا بوتون ایراندا دا ائتنیک نوفوس یوزده‌سی دییشر البته تورکلرین له‌ینه. بو ایشین تهلیکه‌لی نقطه‌سی ده ائله بوردا‌دیر‌. بئله گلیر رژیم تورکلرده یالانچی قلبه حسی یاراتماق ایسته‌ییر نئجه کی اؤنجه ده یارادیب او جمله‌دن بازار، اقتصاد تورکلرین الینده و ساییره بودا اونا بیرآز بنزه‌مکده ایندی‌لیک. اساس هدف میلتین گونئی آذربایجان ایستیقلال اولکوسونه اؤنجه اعتیناسیزلیق و سونرا دوشمان ائتمک!
-فراکسیون و تورک توپلومو بطنینده جریان ائدن ملی-مدنی حرکتین بیربیرینه قارشی ائتکیسی نئجه اولاجاق؟
صالح کامرانی: فراکسیون میلی حرکتدن تغذیه ائدیر و عینی حالدا اونا دوشمن‌دیر. یعنی قایماغی ییغماغا چالیشیر. میلی حرکته وسیله کیمی باخیر، میلی حرکتده اونا اؤیله باخما‌لی.‌
-فراکسیون سؤزچوسو خانیم ساعی اولوشومون هدفینی تورک بؤلگه‌لرینین سورونلارینی چؤزمک اولاراق آچیقلادی. دیله گتیریلن سورونلارین باشیندا آنایاسانین بللی ماده‌لرینین یئریرلیگه گیرمه‌سی، اورمیه گؤلو مسئله‌سی، تورک دیل قورومو قورولماسی، سیاسی محبوسلار و چئشیدلی سببلردن دولایی تورک بؤلگه‌لریندن کؤچ گلمکده‌دیر. بو قونولاردا فراکسیونون هر هانسی بیر جدی آددیم آتاجاغینی دوشونور موسونوز؟
صالح کامرانی: خانیم ساعی‌نین سیاسی محبوس‌لار اوچون بیر شئی دئدیگینی ائشیتمه‌میشم. بو آنا قدر جدی بیر پروگرام وئرمه‌میشلر. اگر بو فراکسیون مثلا بوتون ایراندا تورک دیلینی فارس دیلی کیمی ایکینجی رسمی و سراسری دیل اولا‌راق هدفینه قویاراسا او زامان تورک توپلومو طرفیندن جیدیه آلینما شانس‌لاری اولار. آنجاق بئله بیر جدی آدیم آتما‌لارینی بکله‌مک چوخ گرچک دیشی اولابیلر.
-ایران مطبوعاتینین فراکسیون اولوشومونا قارشی چیخماسینی نئجه دگرلندیریرسینیز؟
صالح کامرانی: ایران مطبوعاتی، اوپوزیسیونو و... گئنللیکله تورک آدنینا آلرژی‌سی وار فرق ائلمز تورک کلمه‌سی دؤلت طرفیندن و یا میلی حرکت طرفیندن قوللانیلسین. بو اولای تورک تابوسونو بیر حدده قیردیغی اوچون فارس مئدیاسی‌نین آنتی‌تورک آلرژی‌سینی داها آلاولاندیرمیشدیر.
-فراکسیونا امضا آتمایان تورک نماینده‌لر وار می؟ تورکمن‌لر فراکسیونا داخیل می؟ آشوری‌لرین نماینده‌سینین فراکسیونا گیرمه‌سینی نئجه گؤرورسونوز؟
فراکسیونون ترکیبی مبهم‌دیر گرچکدن 100 نفرین کیملردن و یا هانسی تورک بؤلگه‌لری‌نین نماینده‌لریندن اولوشدوغو ایندی‌لیک سوال آلتیندا‌دیر.
-وار اولون سایین کامرانی!
سیزه باشاری‌لار دیله‌ییرم!
